Frederikshavn Kommune er klar med erstatningskrav.

En sen aften natten til den 26. oktober 2019 jævnede en gummiged i ly af mørket to klitområder ved Sønderstrand i Skagen. Sagen vakte stor opstandelse i lokalsamfundet og blev anmeldt af Frederikshavn Kommune til politiet. To mænd er anholdt og sigtet i sagen, der både fik minister og borgmester til at hæve stemmen. - Det er meget alvorligt, og det er selvfølgelig også dybt uacceptabelt, at man ødelægger unik dansk natur, som det er sket i Skagen, sagde miljøminister Lea Wermelin fra Socialdemokratiet i oktober, hvor stemningen i landets nordligste by blev bitter. - Jeg er faktisk vred og indigneret, tror jeg, det hedder. Jeg synes, det er total mangel på respekt på vores alles ejendom og mangel på respekt for naturen, og jeg synes, det er hovedet under armen, at nogen kan finde på at begå sådan nogle ulovligheder, sagde borgmester Birgit Hansen fra Socialdemokratiet et par dage efter hærværket. Det forventes, at efterforskningen munder ud i en tiltale af sagens to sigtede, hvor skyldsspørgsmålet efterfølgende afgøres i en retssag. Der vil i forbindelse med sagen tillige blive rejst krav om erstatning for udgifter påført Frederikshavn Kommune i forbindelse med sagen, herunder til reetablering af klitterne, lyder det fra Frederikshavn Kommune. Erstatningsspørgsmålet kan dog blive udskilt af sagen, så det skal afklares i en efterfølgende selvstændig sag. Center for Teknik og Miljø har indhentet fornødne tilladelser til reetableringen fra Fredningsnævn og Kystdirektoratet og har efterfølgende indhentet tilbud fra entreprenør og landmåler til reetablering af klitten. Den samlede forventede omkostning for Frederikshavn Kommune til sagens håndtering, herunder reetablering, forventes at være omkring 0,5 millioner kroner. Frederikshavn Kommune forventer, at sagens omkostninger erstattes af skadevolder. Sagen kommer op på det kommende møde 8. juni i Teknisk Udvalg, og kommunaldirektøren indstiller, at Teknisk Udvalg anbefaler Økonomiudvalget og Byrådet, at anlægsprojektet godkendes og at rådighedsbeløbene frigives.